khistorydata/jeongjo-sjw-relations huggingface dataset:
정조 4년 · 목
疏略曰。忽伏承銀臺除旨。且驚且感。不知所以自處也。噫向來幾度絲綸。不徒開釋備至。念及先臣。辭旨隆摯。臣每奉讀。不覺聲淚俱發。臣雖愚迷。豈不念寄跡朝端。以爲對揚。而第念人言之再發。構虛捏空。非復前日之比。而亦不獨臣之一身而止。則臣之情勢。到此益罔極矣。以此情跡。進身無路。玆從縣道。仰陳危悃。亟遞臣職。仍治臣罪。批以。爾其勿辭。從速上來察職。
정조 4년 · 강
遞承旨宋煥億。
정조 4년 · 목
政院啓言。明日 景慕宮展拜。承旨當爲備員。而同副承旨宋煥億在外。未及上來。何以爲之。敎以。今姑許遞。今日政差出。
정조 4년 · 강
命批答誤傳之司謁推考。廳首司謁施罰。
정조 4년 · 목
政院啓言。藥房問安批答。當傳於承傳色。而誤傳於政院。致有徑詣閣外之擧。事極駭然。當該司謁。請令攸司科治。敎以。該司謁現告人。聞是新入人云。今番則爲先推考。招致立庭。後勿如是之意。嚴加分付。實司謁崔昌福。渠以廳首。又兼傳命。坐下司謁所爲。漫不致察。自廳中施罰事。一體分付。
정조 4년 · 강
有政。吏曹判書李衍祥。參判鄭民始。參議鄭志儉。兵曹判書李性源進。
정조 4년 · 목
敎曰。吏兵批有闕代。今日政差出。○以李亨元爲承旨。鄭一祥爲大司憲。洪樂命爲知春秋。金熤爲藝文提學。金夏材爲同經筵。蔡弘履爲同義禁。李崇老爲禮賓參奉。李玧爲典獄參奉。崇老以下。初任也。以兪彥鎬爲知事。金履素李聖圭申大謙爲副總管。
정조 4년 · 강
御春塘臺行試藝。
정조 4년 · 목
自內詣春塘臺陞座訖。予曰。今番試藝。乃是冬等。等級須勿準考。俾各得賞之意。分付看藝敎鍊官。○敎曰。武藝別監冬等試射。柳葉箭四中五分人浪世龍。直赴殿試。三中三分人趙漢玉。直赴會試。○少頃還內。
정조 4년 · 강
命再明日次對。明日來會。
정조 4년 · 강
吏曹判書李福源上疏請亟收召命。賜批。
정조 4년 · 목
疏略曰。自有文衡以來。狠狽僇辱。未有如臣之甚。今乃召之。以前前文衡。命之。以莫重文字。臣雖沒廉恥無執守。尙安忍抗顏冒進。復行文衡之事。以益詞苑之羞辱。以重一世之嗤笑也哉。亟收召命。仍命重勘。批以。以前文衡强迫。殊欠體諒。牌招之命。使之還收矣。
정조 4년 · 강
工曹判書徐有慶。戶曹參議申大升。從縣道上疏乞
정조 4년 · 강
遞。竝批下該曹稟處。
정조 4년 · 강
命前前文衡李福源牌招之命。置之。
정조 4년 · 목
敎曰。疏批已諭。前前文衡李福源牌招之命置之。
정조 4년 · 강
初十日 誕賀。命權停。只進表裏。
정조 4년 · 목
敎曰。旣承 慈敎。煩話亦所不敢。初十日 誕賀。今年則權停。依例只進表裏事分付。
정조 4년 · 강
命在外兩提學。催促上來。
정조 4년 · 목
敎曰。祭文製進。期日已過。豈有如許國體。在外兩提學。另加催促上來製進。上來與否。令政院知入。
정조 4년 · 강
命中官文鳳億等敍用。尹得孚放送。
정조 4년 · 목
敎曰。中官文鳳億朴廷熙。給牒敍用。○因得孚囚單子。敎以。分揀放送。
정조 4년 · 강
命備堂。實病外竝牌招。
정조 4년 · 목
因次對進不進單子。敎以。懸病備堂。有實病外。竝牌招同爲入侍。牌去來催促。此單子更爲修整以入。
정조 4년 · 강
御熙政堂。行晝講及次對。知事洪樂性。特進官鄭民始。承旨吳大益。玉堂柳孟養李兢淵。假注書趙興鎭。史官金載瓚李集斗。宗臣花陽君榷。武臣宋載岳。
정조 4년 · 목
講孟子。○領議政金尙喆曰。伏見陳賀停止下敎。仰知聖意。而殿下之誠孝。似當缺然矣。予曰。各進稟事。尙喆曰。講製文臣。有議定之敎。故臣等自外有構節目之事矣。姑待文任出後。更爲相議入啓。伏未知何如耶。予曰。先爲精書以入似好矣。尙喆曰。北道產銅。旣已的實。而公然棄置。亦涉如何。令軍門大將。設店採取好矣。予曰。御將見其銅品乎。御營大將李柱國曰。臣果見之。則品是鍮鐵類。鑄器皿則似可僅用。而正合於鑄錢。故自安邊運來於臣營者。八千餘斤矣。予曰。戶判亦見之乎。戶曹判書金華鎭曰。臣亦見之。而似用於鑄器矣。予曰。然則申飭似好矣。予曰。近來年少文官之不事文學。可謂痼弊。故欲設講製之規。以爲勸課之道。若遵此法。庶有實效矣。尙喆曰。永久遵行。俾無作輟之弊。則豈無實效乎。左議政徐命善曰。人材作成之道。此法最緊矣。而年少有才藝者。必有成就之效矣。右議政李徽之曰。講製之法。若不廢而久行。則豈有無效之患乎。兵曹判書李衍祥曰。今番 景慕宮親祭時。左右掖門開閉時。宜有守門將。何以爲之乎。予曰。以日瞻門守門將兼監宜矣。
정조 4년 · 강
許施慶源慶興所在私賑穀取用之請。
정조 4년 · 목
領議政金尙喆啓言。咸鏡監司鄭昌順狀啓以爲。慶源慶興賑民之白給者。當以賑穀中劃給。而兩邑所在私賑穀。量宜取用。請令廟堂稟旨分付矣。兩邑當入之穀。其數必不多。依所請取用。待畢賑狀聞之意。請分付。從之。
정조 4년 · 강
命靈光等四邑未極軍器中。銃劍甲胄之屬。依例區劃。
정조 4년 · 목
領議政金尙喆啓言。全羅右水使金廷遇狀啓以爲。戰般致敗時。沈失軍器。有區劃於京軍門及兩南湖西邑鎭之例。靈光等四邑鎭未拯軍器中。自邑可以措辦者。責令備上。而其中銃劍甲胄之屬。勢難措備。依例區劃之意。請令廟堂稟處矣。本邑鎭可以辦備者外。自京當爲下送者。請依前例分付擧行。從之。
정조 4년 · 강
許施鏡城府漂失交濟田米太年蕩減之請。
정조 4년 · 목
領議政金尙喆啓言。咸鏡監司鄭昌順狀啓以爲。鏡城府漂失交濟田米二十六石。太六十石。年四十七石蕩減事。請令廟堂稟處矣。自前有例。請依狀諸施行。從之。
정조 4년 · 강
命訓鍊大將。以中軍代領。
정조 4년 · 목
領議政金尙喆啓言。動駕隔日。而訓鍊大將具善復。病勢有難强起云。在前如此之時。有兼大將或中軍代領之例。今番何以爲之。敎以。今番則不過當日還宮。以中軍代領也。
정조 4년 · 강
重推藝文提學洪樂命。
정조 4년 · 목
領議政金尙喆啓言。　毓祥宮酌獻禮時。祭文製進期日已過。而尙未擧行。事極未安。藝文提學洪樂命。請從重推考。催促製進。從之。
정조 4년 · 강
命宣川府使。當日辭朝。
정조 4년 · 목
領議政金尙喆啓言。宣川卽水陸重地。不可久曠。新府使請當日辭朝。從之。
정조 4년 · 강
重推判義禁洪樂性。
정조 4년 · 목
左議政徐命善啓言。俄見禁府啓目。李奎緯口招。多有問目外支蔓之辭。該府捧入。終涉不察。當該金吾堂上。請從重推考。從之。
정조 4년 · 강
命文臣堂下月講旬試。較勤慢行賞罰。
정조 4년 · 목
敎曰。文風不振。由培養之失。其本也。譽髦之盛。尙矣不可論。如詞翰小藝。亦未能躐等而襲取。必須磨礱激礪然後。乃可成就而需用。近來年少文官。纔決科第。便謂能事已畢。不曾看一書做一文。又從以束閣書籍。不識爲何物。習俗轉痼。矯草未易。雖有專經之規。作輟無常。名實不符。朝家勸課。旣乖其方。新進怠忽。不可專責。予於曩日十事責躬也。以人才之不興。惓惓爲說。大抵人才。不可以一槪論。而文學爲最重。蓋其蘊之德行。發諸事業。以至餙皇猷勵頹俗鳴國家之盛者。實有關於世道之汚隆。治敎之興襄。豈可曰少補也哉。今欲倣古設敎。以爲作成之道。則湖堂太簡。徒啓奔竸之風。知製稍氄。反歸濫屑之科。若就文臣堂下中。限其年廣其選。月講經史。旬試程文。月終而考之。較勤慢行賞罰。未必不爲振文風之一助也。文臣參上參下。年幾歲以上人抄啓。
정조 4년 · 강
命同義禁具㢞。申飭行公。榻敎也。
정조 4년 · 목
予曰。待令儒生及童蒙入侍。李光顯進前。予曰。汝誰之子。光顯曰。禁衛大將李敬懋之子也。予曰。汝文武間。何業從事乎。光顯曰。姑從儒業矣。李應五進前。予曰。汝欲爲武乎。應五曰。臣氣質殘弱故。姑無意於操弓矣。予曰。然則汝能爲文乎。應五曰。粗知詩句矣。予命李鶴壽曰。汝年幾何。鶴壽曰。十四歲矣。予曰。汝讀何書乎。鶴壽曰。方讀通鑑矣。予曰。汝欲爲武乎。鶴壽曰。臣旣童蒙。且有臣之父兄。不敢質言仰對矣。
정조 4년 · 강
召見回還書狀官趙鼎鎭于誠正閣。
정조 4년 · 목
復命也。○予曰。萬里行役。無事往返。良可喜也。鼎鎭曰。賴聖上之恩。無事往返矣。予曰。彼中物情及人心何如。而所謂班僧。何如耶。鼎鎭曰。物情則近因皇上之年老。政令急促。故群下專以周遮姑息之計。彌縫而已。人心則比前巧詐。全無淳朴之風。而每以欺瞞爲主。生理則極甚艱辛。所謂班僧。爲人獰悍。其居處凡百。一如天子威儀。而天子待之以師道。坐必同榻矣。予曰。奉使之行。善探彼中物情最緊矣。鼎鎭曰。探情之道。都在於任譯輩。而近來任譯輩。徒嗇銀貨。專不採探。故末由聽得。而臣在玉華館時。聞江南儒生。以妖僧之尊崇。上疏論斥。天子大怒。䂨殺於城外。故群下震驚。不敢出一言矣。
정조 4년 · 강
命時囚李奎緯。逐條盤問取服。
정조 4년 · 목
因義禁府谷山前府使李奎緯原情啓目。敎以。囚供與道啓。太不相似。死律與次律之間。無以傍照。此供辭勿施。更良逐條盤問。指一取服。
정조 4년 · 강
召見承旨吏曹參判于誠正閣。左承旨朴祐源。右副承旨李養鼎。同副承旨金宇鎭。吏曹參判鄭民始。
정조 4년 · 목
予曰。昨日儒生。承旨見之乎。宇鎭曰見之矣。予曰。承旨所見何如耶。宇鎭曰。御將之孫。頗完固精緊。而禁將之侄童蒙。亦夙成矣。予曰。大臣之所見何如耶。宇鎭曰。大臣亦奬御將之孫矣。予曰。故大將鄭汝稷之孫。頗有氣骨夙成云。然否。宇鎭曰。雖未見之。聞頗有氣骨云矣。祐源曰。洪忠監司洪秉纘密啓入來。而事甚驚駭矣。予曰。事極驚怪。而似非常性人所爲矣。養鼎曰。其告變於忠州官之書。尤涉凶惡矣。予曰。其所爲旗。何樣造之乎。養鼎。以手展之曰。以弊壯紙造之。而以藍色綿布餙緣矣。予曰。書以何字。養鼎曰。書以義兵大將矣。予曰。極爲怪駭矣。予命招入持狀啓人。予曰。汝何日發營乎。營禆對曰。昨日辰時離發矣。予曰。汝在營時。知告變委折乎。營禆對曰。忠州牧使馳進營門。辟左右密語。故未得聞之矣。予曰。鄭汝稷孫待令乎。宇鎭曰。待令矣。予命招入。予曰。汝年紀幾何。鄭學耕曰。十七歲矣。予曰。極夙成矣。汝讀何書乎。學耕曰。方讀韓文矣。予曰。汝父以何事定配乎。宇鎭曰。爲靈光守時。以賑恤之不善。爲降資定配矣。予曰。尙未蒙放乎。學耕曰。明年五月準限矣。予曰。汝欲武乎文乎。學耕曰。年紀幼少。姑未知從事何業矣。予曰。汝家本來將家。而事君之道。文武一也。何必捨世業而爲文乎。予曰。姑留政院。往見大臣也。予敎民始曰。洪忠監營密啓聞之乎。民始曰。聞其梗槪。而聞甚驚駭矣。予曰。觀其狀啓。則所謂李述祚。似非常性之人。而旣觀狀啓。則不可尋常處之。何以則爲好也。民始曰。各別嚴竅窮治然後。峽氓可以懲戢矣。予曰。李述祚。誰某之族黨乎。祐源曰。似是忠牧李壽勳之侄行矣。
정조 4년 · 강
召見大臣于誠正閣。領議政金尙喆。左議政徐命善。右議政李徽之。
정조 4년 · 목
予命讀洪忠監司秘啓曰。此事卿等聞之否。李述祚義兵將之說。事近狂易。不足驚心。卿意何如。尙喆曰。臣等略聞其槪矣。此事雖極虛忘。旣曰聚軍操鍊。七道響應。且錄賊魁諸人等姓名。則不可以事之狂誕。置而不覈。臣意則親鞫推鞫之間。使卽拿來詳覈似好矣。命善曰。以文字所報觀之。極涉誕狂。不必拿來設鞫。亟定按覈之使。下往本營。覈其眞僞。如有端緖之可捉者然後拿來。不害爲處分之得當矣。徽之曰。左相之言誠好矣。予曰。予意亦如此。若遣御史。則儒臣中誰有可往者。尙喆曰。朴天衡曾經此役。似勝於生手。差送何如。予曰。然則此儒臣定送好矣。予命御史朴天衡進前。仍命大臣。詳諭委折後。糊封所錄賊魁等姓名賜之。使之急往按覈。
정조 4년 · 강
命副司果朴天衡。洪忠監營按覈御史差下。榻敎也。
정조 4년 · 강
惠慶宮所屬。命一依定例擧行。
정조 4년 · 목
戶曹判書金華鎭啓言。 惠慶宮供上柴炭。依釐正更爲別單。而所屬內人中。移屬三十二人。依前仍置。其他名色。一竝減下。更以百五人定數。一依定例擧行之意。請分付。從之。
정조 4년 · 강
命親享時侍從不參之人。直捧禁推。
정조 4년 · 목
都承旨李甲啓言。向來　太廟親享時。親臨誓戒之日。許多侍從。多有不參。其在事體。萬萬寒心。此後則如有當參不參之人。直捧禁推傳旨事。請定式施行。從之。
정조 4년 · 강
有政。吏曹判書李福源。參判鄭民始。參議李敬養進。
정조 4년 · 목
以徐郁修爲持平。金鍾秀爲工曹判書。洪樂命爲判尹。鄭元始爲戶曹參判。郭禎垕爲興海郡守
정조 4년 · 강
書狀官趙鼎鎭。進聞見別單。
정조 4년 · 목
別單。一。農形自五月至八月。大雨連霔。遼瀋以西。至山海關外。則間多水浸。關以內。至通州滹沈河白河等處。水邊民被災尤酷。屋廬旣多漂沒。田疇變爲泥澤。穀穗糜爛。自燕京至熱河。比關內稍勝。一。江西省水災。挽近所無。民舍漂沒三千餘戶。五月正陽門外。琉璃殿失火。延燒二萬七千餘間。而只以五千餘間奏聞。七八月之間。已盡改建。一。戊戌瀋奉時。沿路廢城及他邑之頹毀城堞。竝令修築。鳳凰城城已訖於八月。舊遼東巨流河寧遠衛中後所等處。方運灰燔甓。積置如山。而姑未始役。欲待明春。一。熱河在於易州承德府地方。自燕京東北。行二百餘里。到南天門。峻嶺橫塞。上有小缺處。築城以障之。亦塞北之一大關阨。而出南天門一里許。有古北河渡十餘里。疊嶂插天。奔走東北。城堞逶迤千仞石角之上。卽萬里長城之古北口也。城外又有重城。重城之外。路轉山腰。車不方軌。從此至熱河二百餘里。兩山挾路。至熱河。地形平廣。東抵山海關外大淩河。爲五百里。北接蒙古地百餘里。行宮不施丹艧。扁以避暑山庄。只有短墻而無城郭。亦無山川風景之可玩處。一。近年以來。佛法漸熾。村村有寺。家家奉佛。京城內。有賣佛舖子。互相賣買。千秋節晨朝有進貢。覆黃帕架子。盛以金佛一座。長可數尺許。舁入闕中。聞是戶部尙書和珅所獻。西蕃僧額爾德呢。自稱四十二世轉身。皇帝遣六皇子及內閣學士。厚幣邀致。置之金屋。同坐御床。自內府供饋。一如皇帝等。閣老以下。莫不趨走服事。而無一人敢言者。蕃僧亦不持戒。飮酒食肉。其徒到京者千餘人。一。蒙古四十八部落。最爲强盛。蒙王新立。則以公主嫁之。蒙人與漢人。通同作宦。而爲駙馬者亦數人。每蒙王入朝。則陰令旗下。伺察其動靜。蓋畏之也。其俗尤敬蕃僧。畏之如神明。皇帝尊重蕃僧。異於常格。故士民之稍有和識者。莫不巷議。一。年來土木之役。無時得息。其所營建。無非僧舍道觀。闕中之萬佛樓極樂世界。窮極奢侈。僧徒彌滿其中。熱河行宮左右山上。新造寺刹十餘處。壯麗宏傑。行宮墻外。積置木石。鉅斲方張。而自燕京至熱河三四十里之間。必置別宮。一。皇帝幸行時。所乘黃屋四人轎。與朝臣所乘無異。而只有黃黑之別。駕前後無一甲卒。亦無扈衛。前導者未滿十雙。從官之隨駕者。不過五六十人。最後後宮所乘太平車。二輛而已。治道最爲民弊。民丁亦皆褁糧赴役。秋務方殷。不暇收獲。而所經各縣。蠲其租稅。而不過一畝數十文。不足爲惠。一。熱河戲臺。在於行宮之東墻內。而兩層樓閣宏傑。欄檻楹楣。盡用彩畵爲三神山。左右木刻假山。高與閣齊。仙果珠樹。剪綵爲之。蒼翠交映。戲本有五十。一本共有十六技。卯而始。未而罷。凡五日而止。臣等參班只三日。故所見止於三本。而大抵多祝壽之辭。一。皇帝出御後苑。令勇士角抵四五場而止。御座咫尺。棵體爲戲。埋砲。與我國埋砲無異。一。皇帝年來。喜怒暴發。宦寺之屬。少有差失。輒施鞭箠。而六歲皇女。最所鍾愛。雖盛怒之時。見皇女則輒解。故每當鞭箠之時。宮人必送皇女而止之。政令急於上。而在下者。惟以迎合彌縫爲事。雖以今番事見之。使臣等呈文禮部。任自改撰。至於轉達。回咨文及領賞文書。旣下之後。受囑商胡。利我交巿。一望留置。不卽發送。其紀綱解弛。推此可知。一。和珅卽滿州人之爲鑾儀衛者。而數年之內。不次陞擢。寵幸無比。年方三十一。已爲戶部尙書九門提督。而以六歲皇女。定婚於其子。性又陰毒。少有嫌隙。必致中傷。故人皆側目。不敢道和尙書三字。一。閣老于敏中。素以廉直聞。故皇帝信而任之。入閣數十年。雖無可言。民譽亦頗不襄。今年二月身故之後。其妾張氏。私分家財。潛給敏中之從子士格。而其孫則所分甚少。其孫訴之福隆安。隆安以聞。皇帝使和珅査其家貲。與士格之所藏金銀。合爲二百萬。皇帝大怒曰。朕任敏中。知其爲廉直。安得有許多貲。命籍其家。盡人於內帑庫。奪張氏三品夫人誥命。爲婢於曲阜夫子廟。使之觀感。一。臣於燕京離發前數日。聞有罪人之剮臠於順直門外者。使任譯探問。山西省士人。上書行在所論七條。皆是直陳闕失。而其中三條。卽土木不息。巡遊無節。蕃僧過禮也。皇帝震怒。卽付在京刑部。生而臠割之。
정조 4년 · 강
詣 毓祥宮。行酌獻禮。
정조 4년 · 목
具翼善冠袞龍枹。乘輿出仁和門。肅章門。降輿乘輦。出敦化門。至 宮大門。降輦乘輿。入齋室。少頃詣版位。行再拜禮。仍詣 神位前三上香。大祝讀祝訖。降復位行再拜。還入齋室。少頃乘輿出 宮大門降輿。乘輦至校洞口。敎曰。有擊錚聲。注書出去知入。假注書宋俊載。出問回奏曰。安山居殺獄罪人沈師伯妻金召史。爲其夫擊錚云矣。予曰。擊錚之擧。女人親爲之乎。抑或他人替之乎。注書知入俊載出問回奏曰。女人置轎子於傍。柀髮露立。手自擊錚。而原情。則女人之傍。有一男子。自袖中出呈矣。入敦化門進善門。降輦乘輿。入仁和門還內。
정조 4년 · 강
命禁喧郎廳洪履健。先汰後拿處。榻敎也。
정조 4년 · 강
推兵曹判書李衍祥。別雲劍李柱國李敬懋。
정조 4년 · 목
左承旨朴祐源啓言。出宮時。人馬雜還或甚。事極駭然。禁喧郎廳旣有處分。而當該堂上。難免不飭之失。請兵曹判書李衍祥推考。從之。又啓言。奉審時。別雲劍李柱國李敬懋。不爲隨入。事涉未安。請推考。從之。
정조 4년 · 강
景慕宮冬享。命親押。
정조 4년 · 강
吏曹判書李福源上疏乞遞。賜批。
정조 4년 · 목
疏略曰。聖上將親薦烝事于 景慕宮。臣旣待罪天官。進幣進爵。迺其職也。顧臣舊患。遇寒增劇。勢將以預差改付標。噫此何等大禮。凡百有位。駿奔走各執其職。莫或敢後。而臣獨以病。乍啓旋頉。視若常例。怠慢甚矣。伏乞亟削臣虛帶之職。批以。以預爲實。豈所添引。卿其勿辭。竢少間行公。
정조 4년 · 강
司直兪彥鎬。以母病陳疏。乞遞館閣之任。賜批。
정조 4년 · 목
疏略曰。伏奉承政院所下傳敎。臣方兼館閣。祭文製進時急。使之及期上來者。臣聞命感惶。亟宜趨承之不暇。而顧臣老母之病。何時不懍然。入寒以來。寢食都廢。危綴有加。臣方左右扶將。馬有離側之望哉。伏乞鐫遞臣館閣之任。批以。因卿在鄕。重飭兩妨。卿其勿辭。竢親病少間。斯速上來行公。
정조 4년 · 강
命沈師伯妻原情。勿施勘處。
정조 4년 · 목
敎曰。恤獄囚與杜僥倖。固是不可偏廢之事。而至於此事。又係紀綱。若此不已。後弊難防。以擊錚時擧措言之。尤極無嚴。沈師伯妻原情勿施。令該曹照律勘處。
정조 4년 · 강
命副校理李顯永遞差傳旨捧入。
정조 4년 · 목
因過限不來禁推傳旨。敎以。分揀遞差傳旨捧入。
정조 4년 · 강
命沈師伋等三人。過齋後勘治。
정조 4년 · 목
刑曹啓言。沈師伯妻勘處事命下矣。取考大典。則有婦女犯逆外勿問之文。故金召史擊錚時同來諸人。捉來取招。則乃是沈師伯之兄師伋師備。師伯之弟師億矣。獄事未究前。肆然擊錚。已極猥濫。且金召史。旣曰爲夫鳴冤。而不以諺書書納原情。乃倩手於他人。敢以本文案中所無等說。張皇爲言。欲售眩亂之計者。尤極巧譎。擊錚者離金召史。慫慂者實師伋等也。不可不嚴懲。師伋等三人。請姑爲嚴囚。過齋後勘治。允之。
정조 4년 · 강
詣宣政殿。親押 景慕宮冬享 香祝。
정조 4년 · 목
具翼善冠袞龍袍。自內詣宣政殿。詣親押版位。親押訖。還內。
정조 4년 · 목
予曰。日寒如此。再明日親祭時。如不稍解。則將事之際。入侍諸臣。得無觸寒乎。祐源曰。自今日日氣稍解。再明日則似不極寒矣。
정조 4년 · 강
命閒良無賴之類嚴繩。
정조 4년 · 목
左承旨朴祐源啓言。近來紀綱解弛。街路之上。鬪開成習。甚至於閑良無賴之類。逢着閭閻女人。脫其蓋頭。捽曳敺打。又以弓弦結縛。詬辱狼藉。聽聞所及。有關風化。分付該曹。從重科治。以爲懲勵。斷不可已矣。從之。敎以。此不嚴懲。亦關後弊。科治後。首唱者另加嚴繩也。
정조 4년 · 강
命該房承旨重推。下吏科治。
정조 4년 · 목
敎曰。該房承旨。爲先從重推考。該房下吏。令攸司從重科治。
정조 4년 · 강
詣 景慕宮。行省牲省器。
정조 4년 · 목
具遠遊冠絳紗袍。來輿出仁和門。至明政門外降輿乘輦。至 宮大門。降草乘輿入齋室。少頃入就版位。行再拜禮。詣 殿內奉審訖。仍行省牲省器。還入齋室。承旨朴祐源曰。別軍職具純。以禁火事。往堂后翰苑。擅入下番房。捽曳館吏云。事極駭然。故敢達矣。予曰。此人之爲人。極甚駭忘怪惡。觸處起鬧。誠可痛也。所當嚴處。而姑未知本事之如何。更査事實後。當處之矣。承旨李甲曰。別軍職具純。不知事體。如是妄作。大關後弊。不可不嚴懲矣。予曰。爲先令兵曹査問事實以奏。予曰。以駕前駕後之喧聒。前後申飭。何等申嚴。而今日喧聒。又復如前。禁喧卽誰也。祐源曰。朴宗正云矣。予曰。堂后守廳使令及翰苑書吏。以幺麼賤隸。不知標信之爲重。無嚴極矣。仍命兵判。爲先嚴棍。其外誣訴使令及書吏。棍問以奏。
정조 4년 · 강
命別軍職具純。令兵曹決棍汰去。榻敎也。
정조 4년 · 강
拿處禁喧郎廳朴宗正。監察權熻李鳳模。引儀安載復尹翼啇。
정조 4년 · 목
敎曰。禁喧郎廳。事過後拿處。從重勘處。○左承旨朴祐源啓言。百官多率下隸。爭先隨入。以致駕後之喧聒。事極駭然。禁喧郎廳旣有處分。而押班監察。亦不可無飭。本院請推外無他罰。何以爲之。敎以。竝拿處。○同副承旨金宇鎭啓言。展拜時。東西唱引儀。不卽待令。以致行禮遲滞。當該引儀。所當嚴處。而本院請推外無他罰。何以爲之。敎以。事過後拿處也。
정조 4년 · 강
推尙衣提調鄭民始。
정조 4년 · 목
敎曰。裘冕之制。其來尙矣。近久不御。今日則至於元不待令。事體所在。誠極未安。尙衣提調推考。
정조 4년 · 강
命兵曹卽官。削去仕版。
정조 4년 · 목
敎曰。更思之。若此不已。則日昨飭敎。但歸弁髦。寧不駭然。幺麼卽官。不畏法若此。他尙可說。大係紀綱。俄者處分兵曹卽官。不可拿處而止。削去仕版。又敎曰。兵曹郎廳口傳。各別擇差。
정조 4년 · 강
命該守令。事竟後拿處。道臣推考。御史及捧納承旨重推。
정조 4년 · 목
因洪忠道按覈御史朴天衡狀啓。敎以。二百餘里之內。過五日不卽捉待者。果何故也。藉令有委折。宜有論報。則尙無消息云者。殆不成說。上變人固知其虛妄。而關係則何如也。若此而該守令之如是遲滯。誠有慢忽之罪。本事究竟後拿處。道臣難免不飭之責。推考。繡啓之但以遲滯之由登聞而已。未嘗以監司守令事論啓。殊欠按法之體。爾則從重推考。此後惕念爲之事。下諭于御史處。時急狀啓之不塡時所帶職銜之不書。俱係違式。則喉院之曾無一言皂白。亦不措辭幑稟。以此以彼。豈非失着。當該捧納承旨。從重推考。
정조 4년 · 강
罷承旨李甲朴祐源李義鼎趙時偉吳大益金宇鎭職。
정조 4년 · 목
敎曰。今日諸承旨事。可謂駭愕。此以不嚴懲。大關法綱。命令將無所施。當該承旨。一竝罷職不敍。
정조 4년 · 강
以蔡弘履徐有防沈念祖李亨元李文源鄭志儉爲承旨。
정조 4년 · 목
敎曰。右尹蔡弘履。都承旨除授。其餘承旨。前望單子入之。
정조 4년 · 강
成均館。以捲堂儒生所懷啓。
정조 4년 · 목
本館啓言。居齋儒生。今日朝食堂。不爲設行。臣馳詣泮宮。聞其由。則諸生所懷以爲。今番使臣回還。有金佛受來之事。此非但貽羞我國家。亦將爲後世之所笑。臣等跡忝尊聖之地。目見奉佛之使。心切驚駭。日前果發疏斥之論。而始則諸議歸一。末乃歧貳。荏苒時日。了無封章之期。燈致各自引義。廉隅所關。不敢冒入云。多般勸諭。不爲回聽。何以爲之。敎以。更爲勸入。
정조 4년 · 강
行 景慕宮冬享。
정조 4년 · 목
前夜四更。具冕服入版位再拜。詣盥洗位盥洗。仍詣 神位前三上香。執酌獻酌。大祝讀祝訖。降復位。亞獻官終獻官行禮如上儀訖。再拜詣望燎位。燒祝于坎。還入齋室。少頃改具遠遊冠絳紗袍。乘輿出 宮大門降輿。乘輦入弘化門。至明政殿門外降輦。乘輿入仁和門還內。
정조 4년 · 강
召見承旨蔡弘履徐有防沈念祖于誠正閣。
정조 4년 · 목
予曰。院隸及院吏之誣告者。斯速棍問以入之意。分付兵曹。予曰。昨日承宣事。駭妄極矣。昨於筵中。承宣提稟。則予以更査事實處之爲諭。承宣不體予意。有若務勝者然。予未知其所以然也。若不嚴處具純。則外議必謂予爲純云矣。
정조 4년 · 강
命別軍職具純。以削職捧傳旨。
정조 4년 · 목
敎曰。別軍職具純。棍汰則歇矣。以削職捧傳旨。
정조 4년 · 강
命故忠臣李廓議諡。
정조 4년 · 목
右承旨沈念祖啓言。故忠臣李廓羅德憲賜諡之命。實出奬節義之盛意。羅德憲則卽爲擧行。而李廓。以其不知鄕里之在何地。未免中寢矣。至於去秋幸行時。其子孫。以此上言。未得入徹云。依當初下敎。許令一體擧行。恐合事宜。故敢達矣。敎以然則許令議諡也。
정조 4년 · 강
命檢閱李集斗。大鹿皮一令賜給。
정조 4년 · 목
敎曰。近觀其人。恬謹可尙。至若昨日事。以新進獨在守宮。倉卒檢戢。尤出意表。此雖一事。足可三隅反。其視昨日承宣妄恣之擧。豈不誠懸殊。況朝家之政。無過懲勸二字。宜有示嘉之道。檢閱李集斗。大鹿皮一令賜給。使之閤外親受。
정조 4년 · 강
命前參議李文源。仍任前職。
정조 4년 · 목
敎曰。前參議李文源。仍任前職。承旨前望單子入之。
정조 4년 · 강
遞承旨鄭志儉。以柳義養金憙爲承旨。
정조 4년 · 목
敎曰。在外承旨許遞。前望單子入之。
정조 4년 · 강
命中官方得賢拿處。
정조 4년 · 강
命政院吏隸四人。令兵判分輕重嚴棍。
정조 4년 · 목
敎曰。昨夜初有査聞之命。而旋命待明朝擧行者。此雖小事。出於忘怒觀理之意也。經宿之後。益覺寒心。大抵袛受標信之人。不但戛過於大臣之前。雖値東宮擧動。必也駐輦。仍令騎馬以送。所以重王命也。尊御押也。昨日諸承旨。雖皆肆傲。猶不若東宮之威。大臣之尊。而乃反爲一下隸之坐立升降。以東宮大臣所不敢爲之事。敢欲煩聒於大享才成之際。此何擧也。予則曰。此則皆屬餘事也。噫君綱頹圮。臣分凌夷。日甚一日。諸承旨若有一分深思長慮。則凡係廣敬守法之道。固當靡不用極不惟不然。其欠敬無嚴之習。乃至於此。是豈義分之所敢出乎。姑從含垢之意。予不索言。至於下人。則官員若此。渠輩何足言。然此而泛然治之。誠有堅氷之漸。標信之不知將至何境。關係則凛然。該下隸不可棍問而止。當出付法司。其拒逆標信及慫慂承旨人。如律定罪。斷不可已。政院知悉。況於近來。連以火禁申飭之餘。以堂后翰苑內三廳之在大內咫尺。竈堗薪火。使之掃去。此亦不可擧行之事乎。旣是本院之事。卿等先査首唱人以啓。○因政院首唱人本院使令白尙一等査啓。敎以。俄者旣已下敎。一則承旨之罪。二則承旨之罪。下人何足言。然決不可汎治。當該吏隸四人。令兵判分輕重嚴棍後草記。
정조 4년 · 강
惠慶宮進服人蔘粟米飮。命自今日停止。榻敎也。
정조 4년 · 강
命加味養胃湯。自今日停止。榻敎也。
정조 4년 · 강
召見直閣徐鼎修于誠正閣。
정조 4년 · 목
予命記事官李集斗曰。六曹及京兆郞廳晝直。摘奸以來。予謂鼎修曰。待敎未差。本閣只有直閣。凡事須着意爲之也。
정조 4년 · 강
召見承旨朴祐源。左捕將李昌運于誠正閣。
정조 4년 · 목
予曰。偸竊人機捕事。有何端緖。而亦有所錄乎。昌運曰。略有所錄。今此袖來矣。予曰。此錄未詳。更爲詳究也。昌運曰。事係重大。當嚴覈以奏矣。予曰。丙申以後。自刑曹禁府刑配人。各道放未放及物故人。抄出以啓也。
정조 4년 · 강
藝文提學金熤疏辭新除文苑之任。賜例批。
정조 4년 · 강
遞承旨朴祐源鄭趾煥。以柳義養金宇鎭代之。
정조 4년 · 목
敎曰。左副承旨許遞。前望單子入之。又敎曰。在外承旨許遞。前望單子入之。
정조 4년 · 강
遞工曹判書金鍾秀。罷判尹權噵職。
정조 4년 · 목
敎曰。開坼不遠。而六曹長官。多不備員。工曹判書金鍾秀今姑許遞。旣無情勢。則一味不肅。揆以分義。安容乃爾。漢城判尹權噵罷職。又敎曰。六曹長官。旣命備員。各司褒貶。無得言頉事。各別申飭。應頉未磨勘諸司。抄出書入事。吏兵房知悉。
정조 4년 · 강
召見邊將藏氷主梗官于誠正閣。
정조 4년 · 목
麟山僉使尹興莘。奏職姓名。予曰。爾之居職。若居中下之貶。則當有重勘。盡心爲治也。恃寨僉使太鵬翮奏職姓名。予曰。爾之加資。何以爲之乎。鵬翮曰。曾居權管時。以善治加資矣。予曰。今番亦爲善治。則豈不好哉。前官還債事。爾其滌去舊汚也。東氷庫別提崔昌熙奏職姓名。予曰。藏氷之數爲幾何乎。昌熙曰。四萬二千三百張矣。予曰。聞有點退之事云。爾其點退乎。下吏以爲點退乎。昌熙曰。臣以爲點退。而寧有下吏之點退乎。予曰。爾其晝夜看守乎。昌熙曰。只以捧上時看檢矣。奉常參奉徐昇修奏職姓名。予曰。藏氷時。爾不見欺於下吏乎。昇修曰。初不見欺矣。予曰。何不下去於玉壺樓乎。昇修曰。臣是看檢於玉壺樓前矣。
정조 4년 · 강
汰注書金載瓚。汰拿東氷庫別提崔昌熙。拿處奉常參奉徐昇修。
정조 4년 · 목
敎曰。近來堂后擧行。極爲慢忽。以至院隸。亦不檢飭。當該注書金載瓚汰去。又敎曰。不但擧行駭然。筵席擧措。尤極無形。東氷庫別提崔昌熙。先汰後拿。奉常寺參奉徐昇修拿處。
정조 4년 · 강
召見直提學鄭民始于誠正閣。
정조 4년 · 목
予曰。甘結事。何以爲如是乎。民始曰。自昨秋僞造以後。各司踏印以行矣。予曰。政廳書啓中兵判名中。以別取才懸頉不進。此有古例乎。知人。假注書趙衍德承命出。回奏曰。因前例爲之云矣。
정조 4년 · 강
遞承旨柳義養。以金憙代之。
정조 4년 · 강
以金夏材爲大司成。
정조 4년 · 강
命來十六日。儒生殿講爲之。
정조 4년 · 강
命今日政新除授判書判尹。待下批牌招。
정조 4년 · 목
敎曰。貶坐旣命申飭。今日政新除授判書判尹。待下批牌招察任。雖以刑判言之。判堂有實病。逐日赴衙。勢所難强。而至如貶目之暫時磨勘。有何不能。該房以此知悉。申飭本曹。
정조 4년 · 강
有政。吏曹判書李衍祥。參判鄭民始。參議鄭志儉進。
정조 4년 · 목
以尹東晳爲工曹判書。金熤爲判尹。
정조 4년 · 강
左議政徐命善箚陳病狀。乞解諸司提擧。賜批。
정조 4년 · 목
批以。所愼之尙此彌留。曷勝悶念。惟冀加意善攝。兼管諸司提擧事。俱非劇任。又若訓局。自在應頉之中。亦非卿之故。所辭竝不允。卿其安心勿辭焉。仍命遣史官傳諭。
정조 4년 · 강
工曹判書尹東晳上疏乞遞。賜例批。
정조 4년 · 목
安岳郡解由未出也。
정조 4년 · 강
命工曹判書尹東晳。解由勿拘。
정조 4년 · 강
以洪樂性爲左參贊。
정조 4년 · 목
議政府啓言。褒貶擧行事。旣有下敎矣。左參贊有闕之代。請令該曹口傳差出。允之。
정조 4년 · 강
命判尹金熤。工曹判書尹東晳牌招。
정조 4년 · 목
敎曰。申飭之下。無端違牌。事體所在。極涉未安。判尹金熤推考。更爲牌招。亦旣承批。工曹判書尹東晳。一體牌招。
정조 4년 · 강
命御營大將望筒還下。
정조 4년 · 목
敎曰。貶期不但不可越。以其苟艱之故。乍罷旋敍。則彼不畏法者。當以被譴。認作占便之隙。寧有如許國體。從當下敎。御營大將望筒還下。令備局知悉
정조 4년 · 강
命時囚罪人李養鼎。依本律勘處放送。
정조 4년 · 목
義禁府啓言。罪人李廷復。西原縣徒三年。又五年禁錮。林鳳來。洪川縣徒三年。又五年禁錮。李仁聃。黃州牧徒二年半。又五年禁錮。請竝押送配所。允之。
정조 4년 · 강
召見直提學徐浩修。承旨李亨元于誠正閣。
정조 4년 · 목
予曰。冊錄持入乎。浩修曰。持來矣。予曰。大學衍義之書。予嘗好之。而唐本之好者。卒難得見矣。此錄中有唐本云。須從近覓入也。予曰。趙興鎭今年正月日記。若已修來。持入也。假注書姜彙鈺承命出。持望後日記還入曰。望前日記。姑未入來矣。予曰。待望前日記入來。竝爲裝冊以入也。
정조 4년 · 강
命洪忠兵使狀啓稽滯委折。取招以聞。
정조 4년 · 목
左副承旨李亨元啓言。洪忠兵使今秋試射放中不中都居末守令。誤爲修啓。故以改修整啓聞之意知委矣。今已踰月。尙不擧行。誠極駭然。當該兵使李得濟。從重推考。卽速修整上送之意。請分付。從之。敎以。事極駭然。令該道臣爲先捉致營校。稽滯委折。嚴問取招以聞也。
정조 4년 · 강
正言洪文泳陳啓請李溎島配。賜批。
정조 4년 · 목
陳啓以爲。李溎本以鄙微之人。甘作權門之狎客。轉爲逆黨之死友。凶謀秘計。無不與聞。及未諸賊逆節旣露之後。首發請討之疏。實急脫身之計。而公議莫眩。負犯難容。偃處郊畿。崇秩依舊。邦憲太寛。輿情愈激。請判書李溎。亟施島配。批以。目下急務。正在舊染汚俗。咸與維新。何必抉摘。亟停勿煩。
정조 4년 · 목
予曰。各司褒貶。幾何爲之乎。承旨徐浩修曰。庶皆爲之矣。民始曰。典醫監。以堂上兪彦鎬尙不上來故。姑未開坐云矣。予曰。該司之不爲褒貶者。使之申飭也。民始曰。出六講守令講。到今考講之法。反不如照訖講矣。予曰。何許蔭官應講乎。民始曰。未進士南行爲之矣。予曰。刑判之疏。何爲而有是言也。民始曰。平日所言。恒在於明義理處。故有所眷眷者可見矣。予曰。其爲疏也。言其近來之人所不言。可尙其志矣。民始曰。刑判常慮其人心之陷溺。以嚴其隄防之道。故有是言矣。予曰。大司諫連爲違召。期於必遞。其與義駿爲幾寸乎。浩修曰。爲五寸親矣。民始曰。凡係討逆之道。惟在嚴懲討。而至於疏釋之節。專在於自上處分。在下人固當隨其處分而奉行矣。予曰。李兢淵疏中漁箭事。可以變通之事乎。民始曰。可爲之事矣。而只以均廳主管。故非但爲弊。所失且大矣。以惠廳事言之。三十年前貢物米餘儲。每年爲四萬石。而計其十年。爲四十萬石矣。今無一包。未知用於何處。而戶曹亦然。是甚可怪矣。予曰。惠廳亦有排朔乎。民始曰。洪奉朝賀在惠堂時。以爲劃定矣。民始曰。正卿之排望苟簡。雖欲自下陞付。此亦無路。下至翰林。亦可無推用之階。是爲可悶矣。予曰。翰林事。果爲乏人。是所悶慮者也。民始曰。環視承文參下。實無可合人矣。且以今番都政言之。方有茂朱善山二窠。而全無可差之人矣。予曰。許多蔭官。盡去何處乎。武弁亦然。旣怪且悶矣。予曰。內閣入直。只以直閣待敎。交相遞直。則有若長番。依吏曹假郞例。差出假官。使之輪直何如。民始曰。如是爲之則甚宜矣。
정조 4년 · 강
命前注書金載瓚。仍任前職。
정조 4년 · 목
敎曰。前注書金載瓚。仍任前職。本院貶坐。使之明日擧行。
정조 4년 · 강
命來辛丑正朝陳賀權停。
정조 4년 · 목
因禮曹啓稟。敎以。與至賀無異。今年則依至賀例權停。
정조 4년 · 강
重推提學金鍾秀。
정조 4년 · 목
敎曰。以有旨促召。又因疏批促來。而迄今幾日。杳無動靜。分義道理。豈容迺爾。此重臣目下情事。雖難離捨於從宦。旣有將來之命。又在苃舍之地。則將母上京。元非不可强之事。然而猶且逡巡者。以公以私。殆無所據。況因此而兼管閣務。近多抛置。苟簡之事。不一其端。揆以事體。寧不寒心。奎章閣提學金鍾秀。姑先從重推考。自政院另加嚴飭。使之斯速上來。近於此重臣。曲加體諒。兼存絜矩之義。已多寛假。則到今更以何說爲辭。又不出。無幾慢命乎。竝以此意知悉。
정조 4년 · 강
遞弘文提學金鍾秀。
정조 4년 · 목
敎曰。柑製當前。而貢果封進狀啓又到。在外文任許遞。政官待明朝牌招開政。
정조 4년 · 강
遣承旨詣　　宗廟　景慕宮。奉審摘奸。
정조 4년 · 목
予曰。丙申八月日記持入。予曰。丙申四月日記持入。予曰。近年科場之亂雜何如。亨逵曰。自是隨從輩混入之致也。予曰。易於傷人。甚是悶慮處也。崇政殿則尤易於傷人矣。亨逵曰。然矣。予曰。近來堂后日記。專沒詳備。且多稽忽。須看檢申飭也。予曰。冬夜正長。雖供職時可以修整。無論在職與遞職。筵說日記。必於數日內修入也。
정조 4년 · 강
命刑曹判書李福源呈辭。切勿呼望。
정조 4년 · 목
敎曰。向因前刑判筵奏。諸道殺獄之未完決者。有錄啓或疏放之命。而又令歲前修啓者。蓋欲毋致滯囚。而不踰此歲也。關西狀本首到。外此諸道。亦當鱗次登聞。見今判堂有實恙。雖難供劇。文書覆啓。本非不可强之事。續聞辭單。連日呼望云。若此則覆啓無人。是豈當初飭敎之意乎。刑曹判書李福源呈辭。諸道獄案畢到間。切勿呼望。使之着意獻讞。
정조 4년 · 강
領府事鄭弘淳箚陳病狀。乞解藥院之任。賜批。
정조 4년 · 목
批以。美疴殊極悶慮。未參候班。何庸辭爲。卿其安心勿辭。益加愼攝。仍命遣史官傳諭。
정조 4년 · 목
以李性源爲弘文提學。南溟學爲平澤縣監。
정조 4년 · 강
遞承旨金憙。以鄭志儉代之。
정조 4년 · 강
命氷所書員嚴刑取招。官員爲先汰去。
정조 4년 · 목
漢城府啓言。水鐵里契氷丁。當納一百四十餘馱。而只納略干後。氷所書員郭昌禧。與內所監捧員役等符同。虛出尺文。以盡捧樣欺瞞官員。偸食馱價。書員等。移送秋曹。嚴刑照律。該官員之不能覺察。難免其責。請拿處。允之。敎以。若有國綱。申飭之之下。焉敢若此。該吏依草記。爲先嚴刑取招以聞。此非民事乎。嚴飭該曹。除尋常各別嚴刑。該官員不可拿問而止。爲先汰去。卿之近來草記。不負飭勵之意。殊可嘉也。
정조 4년 · 강
命時囚朴尙采勘處。
정조 4년 · 목
義禁府啓言。因平安監司狀啓。碧團前察訪朴尙采還上反作事。請刑推得情。敎以。除刑推以本律勘處。放送後草記。
정조 4년 · 강
召見諸承旨于誠正閣。開坼諸道殿最。都承旨徐浩修。左承旨李亨逵。右承旨徐有防。左副承旨李亨元。右副承旨金宇鎭。同副承旨鄭志儉。
정조 4년 · 목
京畿監司李鎭衡啓本。坡州牧使李章漢。專務周便。太欠辨別。慶安察訪韓啓玉。報或糢糊。竝中。陽川縣令金履容。休道邑小。運柴無盡。衿川縣令李昌遠。醇慤可惜。襄倦已甚。陽城縣監李彦藎。杖猛難恃。吏弊多端。抱川縣監李始郁。題訴斷訟。都仰客口。竝下。洪忠監司洪秉纘啓本。槐山郡守成光默。治固可尙。檢或有疏。沃川郡守李憲儒。實政固好。瑣謗宜略。稷山縣監丁述祖。非不願治。盍免弛謗。陰城縣監洪若浩。譽在村戶。謗由邑子。鎭岑縣監趙重岱。頗能殫誠。奚取民謗。禮山縣監林泰遠。簽丁雖精。檢報頗疏。木川縣監元重擧。懲逋足尙。引滿宜警。淸安縣監李勉基。政固無疵。杖或有過。金井察訪李光鼎。瓜熟恕謗。竝中。舒川郡守柳知養。曠頻弊滋。難恕報瓜。沔川郡守李義質。柔善何傷。聽斷或滯。懷仁縣監宋瑋明。十室之邑。訟或有滯。竝下。黃海監司趙尙鎭啓本。載寧郡守李昌會。醇謹是取。聰察盍勉。海州判官徐日輔。所貴勤恪。稍欠剸理。松禾縣監吳命久。求治不襄。招謗宜警。長淵縣監吳載徽。治固無疵。病實妨務。竝中。都事趙星逵。除啖索錢。胎笑一境。康翎縣監李宗魯。衙錢取殖。客賂歛怨。竝下。江原監司金尙集啓本。都事洪啓沃。八耋何求。一去不來。中。金城縣令李昌會。民惠初政。謗實由嬖。下。全羅監司徐有隣啓本。雲峰縣監魚有南。邑治就緖。兼事虧簣。和順縣監朴明淳。治固綜密。報或濡滯。碧沙察訪金宗恭。示警責效。幷中。慶尙監司趙時俊啓本。居昌府使許★(宀/日/火)。宜益察奸。差欠愼終。草溪郡守洪志浩。願治雖切。査簽稍擾。豊基郡守沈重奎。尙寛固好。稽牒宜警。彦陽縣監金鳳顯。蠲恤多譽。體貌無損。慈仁縣監權應奎。志在政擧。戒忽家近。安奇察訪金聃壽。謗或由客。長水察訪金彦國。報辭欠詳。竝中。安東縣監申思運。酗旣駭瞻。客又干政。眞寶縣監權綜。決訟聽吏。差任由逕。三嘉縣監申暿。警而無效。其奈襄老。竝下。平安監司鄭尙淳啓本。龜城府使洪宅夏。非不勤勵。奈欠綜密。渭原郡守李格。謗豈盡信。政宜益勉。寧遠郡守尹範勳。何妨手生。可喜慈詳。祥原郡守具綜。大體旣善。輕率宜警。竝中。德川郡守朴光翰。倉糴旣濫。火稅招怨。下。咸鏡監司鄭昌順啓本。富寧府使柳文植。治已近瓜。報何損體。鏡城判官申熤。政固無損。事或失檢。輸城察訪金宗勳。攻駒宜飭。竝中。都事金文澤。尙稽延命。又闕參考。定平府使曺希元。一味昏懦。邑如無倅。竝下。○注書金載瓚居上。而其題曰。記注頗詳。予曰。不飭吏隸。稽修日記。點下。奉常直長李之珩居中。而其貶曰。籍民有謗。予命點下。因京畿道啓本。予曰。一褒一貶。各當其人。可謂善於褒貶矣。平安道啓本中。渭原郡守李格。貶曰謗豈盡信。政宜益勉。寧遠郡守尹範勳。貶曰何妨手生。可喜慈詳。祥原郡守具綜。貶曰大體旣善。輕率宜警。竝居中。予曰。此輩則與他人自別。在渠道理。尤當恪勤奉公。今其爲治。乃反如是。竝點下。黃海道啓本中。載寧郡守李昌會居中。而其貶曰。醇謹是取。聰察蓋勉。予曰。治績可知。點下。洪忠道啓本中。陰城縣監洪若浩。貶曰譽在村戶。謗由邑子。居中。予命點下。木川縣監元重擧。貶曰懲逋足尙。引滿宜警。居中。予命點下。慶尙道啓本中。慈仁縣監權應奎居中。而其貶曰。志在政擧。戒忽家近。予曰。其所爲人。自來不似。命點下。泗川縣監金弘運居上。而其題曰。言病宜恕。播頌已多。予曰。觀其題目。殊無居上之意。命點下。平安兵營啓本中。車嶺僉使朴文漢居中。而貶曰。非無勤幹。其奈不愼。予命點下。統營啓本中。彌助項僉使朴興世居中。而貶曰。胡不如始。宜勉其終。命點下。開雲浦萬戶崔仁得居上。而其題曰。前有受警。近無顯疵。予命點下。予曰。再明日童蒙敎官當爲入侍。童蒙之稍解文字者。使之率入。
정조 4년 · 강
命軍銜人褒貶不參人員禁推。
정조 4년 · 목
敎曰。文侍從軍銜人褒貶磨勘時。不參人員。原在外外禁推。
정조 4년 · 목
敎曰。日寒如此。禁府時囚。當日開坐。
정조 4년 · 강
弘文提學李性源疏辭新除文苑之任。賜例批。
정조 4년 · 목
敎曰。校理前望單子入之。
정조 4년 · 강
命時囚朴尙采等定配。朴宗郁保放。
정조 4년 · 목
義禁府啓言。時囚罪人朴尙采。以本律勘處事命下矣。還米二百五十石零。以未捧爲已捧。以爲彌縫之計者。痛駭莫甚。留穀中十一石。稱以加給取耗。私自取用。尤極痛駭。罪照律。告身盡行追奪。又五年禁錮。黃州牧定配所。請依例押送。允之。敎以。如有功議。各減一等。又啓言。罪人洪致復。告身盡行追奪。又五年禁錮。金川郡定配所。請依例押送。允之。又啓言。因洪忠前兵使狀啓。海美前營將朴宗郁。以習操時。多有駭妄之擧。請議處。敎以。兩造之說。各自不同。囚供則頗有條理。閫啓則全沒事實。不知其孰是孰非。則卿府之直請議處者。欲倣何律而照勘。其在重讞獄之道。太欠綜密。卿等推考。欲覈實情。不可不一問於該閫帥處。前兵使申大謙拿問處之。隆寒挽近所無。輕囚疏放之日。有難許久滯囚。此囚姑爲保放。以待決末。
정조 4년 · 강
命氷所書員郭昌禧等勘放。
정조 4년 · 목
刑曹。以氷所書員郭昌禧。庫直鄭晚得。幻弄氷丁罪捧供啓。敎以。日寒若此。竝依本律。卽爲勘處。今日內放送。
정조 4년 · 강
御宣政殿。行儒生殿講。試官李徽之鄭元始趙時偉徐鼎修金翊休。
정조 4년 · 목
自內詣宣政殿陞座。試官以下行禮訖。○予曰。儒生進講。生員金載璜等。以次進講詩傳。予曰。諸儒生皆退待。而殿庭則只以三人。輪次待令。予曰。不必擇籤出大章。只從出籤而書出也。徽之曰。只恐無講者便誦矣。予曰。儒生進講之際。之次儒生預爲呼名。待令殿下。使之連續進講也。予曰。責以難事。而或有錯違。猶之可也。以次呼名。有何難事。不善擧行。今乃如是。當該注書。事過後汰去。予曰。於古則能誦一經之士多矣。而今無一人能誦者。誠爲慨然矣。幼學姜德恒進講。予命誦六義。德恒直誦釋音。予命停擧。幼學金相五。誤讀講章。予曰。注書誤書乎。講生誤讀乎。承旨徐有防曰。注書誤書矣。予曰。獨當書出。注書亦何堪耶。旣已收栍。卽當從栍。而講生則公罪矣。當該注書推考。幼學李思謙曲拜後。直趨過榻前。予曰。此是注書不能指揮之致。當該注書汰去。其代卽爲差出。予命吏曹判書李衍祥曰。都政必於二十三四日前。從速爲之也。儒生進講畢。幼學尹久東。以略居首。○自內還內。
정조 4년 · 강
命禁衛軍調點。以全州營將代行。
정조 4년 · 목
右議政李徽之啓言。全羅監司徐有隣狀啓。禁衛軍上番時。兵使親點上送。而沿路受弊不些。禁衛軍調點。以全州營將代行事。請令廟堂稟旨分付矣。近多有許令營將代行。請依狀聞許施。從之。
정조 4년 · 강
推兵曹判書李性源。
정조 4년 · 목
右議政李徽之啓言。邊地守令。未準朔前。不得圖遞。曾有定式。而向日白翎僉使李健秀。赴任不過十餘朔。無端內遷。必是該堂未能詳知定式之致。請兵曹判書李性源推考。依定式擧行。從之。
정조 4년 · 강
重推藝文提學金熤。
정조 4년 · 목
敎曰。旣無自劃之義。則屢入闕中。兼帶文任。無意肅命。事體所在。寧不寒心。藝文提學金熤。從重推考。申飭行公。
정조 4년 · 강
命此後備忘記傳書一通。校準後頒布。
정조 4년 · 목
敎曰。此事每欲提敎而未果。均是絲綸。而承旨入侍傳敎。司謁口傳下敎。承旨書之。至於備忘記。事體較彼無異。況是還入之紙。則謬例之任吏手謄出者。萬萬乖當。此後備忘記。司謁傳于承旨。則承旨傳書一通。與司謁校準後。原本還入。仍以所謄之本頒布。以此載之故事。定式遵行。
정조 4년 · 강
社稷祈穀祭省牲省哭。命躬行。
정조 4년 · 강
勘放時囚張彦績等。
정조 4년 · 목
義禁府啓言。張彦績尹履樀等。莫重御供之氷。吏輩之幻弄。萬萬痛駭。該監官員之不能覺察。難免其責。崔昌熙徐昇修。氷政飭敎。何等截嚴。而不善擧行。已涉無狀。咫尺前席。擧措之無形。尤極可駭。罪照律。各杖八十收贖。奪告身三等。放送。敎以。如有功議。各減一等。
정조 4년 · 강
命申大謙放送朴宗郁還囚勘律。
정조 4년 · 목
因義禁府洪忠前兵使申大謙拿處草記。敎以。使之拿問。出於覈處之意。無論事之是非。師律所在。莫嚴者體貌。借令朴宗郁之供。眞有信然者。兵使所失。元不大段。本事委折。如彼其矛盾。則更無可問之端。當初狀啓之不能別白。亦由過加畏愼。未諳格例之致。申大謙卽爲放送。至如宗郁。渠以幺麼武弁。敢生自明之計。噴薄爲說。張皇納招。揆以法綱。萬萬猥越。差待日暖還因後勘律。
정조 4년 · 목
予曰。昨夜以司謁問于政院曰。司謁之口傳下敎。則司謁不能口誦。袖藏暗草。誦傳承旨。則承旨援筆受書。固是自來之例。而至於備忘記。與口傳之敎。事體無異。而備忘則每當下院。承旨不書。而下吏替書。此是謬例。未知始自何時。須卽知入云爾。則承旨只當考出回奏而已。乃反曰。備忘下者。臣等則每躬親受書云。予甚訝其爲對。三朔內傳敎軸。使之搜入。則何嘗有一張備忘承旨書者乎。承旨之不思遽對。致此大段相左。豈非訝惑者乎。有防曰。臣則不得參見。而此是昏謬生疏。未及深思。誤以口傳下敎。認作備忘。錯聽而錯對。莫非生疏之致。臣等不勝惶悚矣。予曰。以注書點下。吏曹請推承旨。未知於例有之否。有防曰。該曹之請推承旨。前所未聞。臣等方以是相議自處之道。而未及停當矣。
정조 4년 · 강
召見直提學鄭民始于寶慶堂。
정조 4년 · 목
民始曰。　奉謨閣譜略修整日子。以再明日擧行爲定。而都政相値。歲前似無隙。以歲後擧行何如。予曰。然則事非急速。以歲後爲之。而不必出傳敎。以口傳擧行宜矣。予曰。貶目不無一二降黜者。故促命開坼座起矣。昨日吏曹開坼座起。無一降黜者。其或爲無可降黜者而然乎。抑或聞右相之筵奏。而不之降耶。或已以點下之多。而銓曹不敢更黜而然乎。然則顧安有吏曹開坼之意哉。銓曹擧行。似未穩當矣。民始曰。臣之意亦有一二可降者。故開座時言及於判堂。而判堂之意。則旣多點下。又有大臣分付。不必更爲降黜云矣。臣亦不能力勸。承此問備之敎。惶悚極矣。
정조 4년 · 강
召見承旨李亨元于誠正閣。
정조 4년 · 목
予曰。前行史曺堂上。不得抄啓於巡將乎。亨元曰。前行吏曹堂上。如無罪名。則擧皆有實職。故似不入於抄啓矣。予曰。前行吏曹堂上。不得抄啓於巡將。如無可據文字。卽爲加抄以入事。分付兵曹。亨元曰。都政。以親政命下矣。處所。以何處擧行乎。予曰。宣政殿爲之也。予曰。左承旨入侍。予曰。承旨之登科。幾至三十年。而承旨同榜。亦有已經一品之人矣。承旨李亨逵曰。然矣。
정조 4년 · 강
命承旨李亨逵。同義禁除授。
정조 4년 · 목
敎曰。位著不但不成樣。多年近密。熟知綜密。況榜中人至卿月。則此人沈屈。可推而知。左承旨李亨逵。同義禁除授。又敎曰。同義禁肅拜催促。申飭行公。
정조 4년 · 강
遞大司憲鄭一祥。以李★(土+甲)代之。
정조 4년 · 목
敎曰。大司憲聞有實恙云許遞。前望單子入之。
정조 4년 · 강
分揀前承旨宋煥億禁推。
정조 4년 · 목
因禁推傳旨。敎以。旣示飭意。何必置對。今番姑爲分揀。
정조 4년 · 강
重推吏曹判書李衍祥。參判鄭民始。
정조 4년 · 목
敎曰。前此外方貶題。雖有礙眼處。絶不點下者。蓋以道伯在本道。目親耳接之餘。必有所斟量故耳。然朝家處置。莫急於弛張。何必膠守已例。況今番點下文武守令。不體筵席之敎者有之。不副差遣之意者有之。自辭陛日。已知其不似者又有之。特命點不。良以此也。大抵設置政曺。名曰開坼坐起。而許多可中可下之等題。必不止一二人。則一不擧論。豈其點下者多。而無他降黜之目而然乎。信爾則胡不以不得開坐草記乎。今日開坼坐起進參吏曹堂上。一竝從重推考。
정조 4년 · 강
命未滿四矢武士。以推考捧傳旨。
정조 4년 · 목
武臣堂上祿試射試所啓言。今番試射時。扈衛別將魚道采等。俱未滿四中。請依承傳罷職。敎以。向有申飭。而卿等又能戢察。有此草記。殊可嘉也。然今日嚴沍。挽近所無。雖以祿試射之故。不命停止而如許風寒。未滿矢數。無或怪也。其在弛張之道。合施闊猍之政。亦不害爲綜實之一端。今番則未滿四矢武士。以推考捧傳旨。以此令諸武弁知悉。後朔則另加惕念。使之必也準式應射。
정조 4년 · 강
兵曹以殿最降考啓。
정조 4년 · 목
該曹啓言。三陟營將李壽弘。以海怨何多爲日。請下考施行。允之。
정조 4년 · 강
命罪人金龍河等。加刑得情。
정조 4년 · 목
刑曹啓言。僞寶罪人金龍河金奉鎭朴★(王+善)吳彦邦朴聖樑。盜印罪人金廷周。殺獄罪人白占卜李光點張漢福安宗玄金龍大朴世根梁季乭李千奉。請竝加刑得情。敎以。更加嚴刑。期於得情。
정조 4년 · 강
召見　宗廟直長朴禮源。副奉事金明鎭于誠正閣。
정조 4년 · 목
予曰。其間　廟事。果能修擧乎。禮源等曰。　廟庭灑掃。守僕受講。盡誠爲之矣。予曰。朔望時雜人攔入。能申禁乎。禮源等曰。各別申飭矣。予曰。　廟事修擧不過灑掃受講門禁三件事乎。禮源等曰。臣等誠心奉行。今承聖敎。惶恐不知所達矣。予曰。今番姑爲安徐。而此後又復怠慢。當嚴處矣。
정조 4년 · 목
敎曰。向有都政勿序遷之敎。故今日召見。不但閱勤慢。卽欲知其有甚修擧。有甚釐正也。參以敷奏之說。考其奉公之績。皆是徒隷之事。一守僕足矣。安用署官爲哉。論以激勵之政。刊汰之可也。繼入之人。難保其勝於前官。又其責效之道。在久任。見其人人則勤恪。今番都政。出六　廟官。本署當窠中。推移陞遷。此乃更觀前頭論賞罰之意。亦令本署提調知悉。另爲課飭。
정조 4년 · 강
命今日柑製時。通方外試取。
정조 4년 · 강
命弘文提學李性源。更爲牌招。
정조 4년 · 목
敎曰。柑製有命。飭敎之下。何如是屢違。更爲牌招。
정조 4년 · 강
命二十二日輪對爲之。
정조 4년 · 강
重推弘文提學李性源。
정조 4년 · 목
因四牌啓辭。敎以。日已亭午。多士咸聚。文任之無情勢無病故。而一日三違。有傷事體。從重推考。更卽牌招。申飭膺命。
정조 4년 · 목
敎曰。右副承旨持此御題。與弘文提學馳往泮宮。試取以來。○以擬晉臼季進冀缺爲表題。
정조 4년 · 강
遞承旨李亨元。以柳義養代之。
정조 4년 · 강
命煩稟官員。捧現告以入。當該承旨重推。
정조 4년 · 목
政院啓言。宗簿寺官員來言。今日璿源譜略陪進事允下。而提調李★(土+甲)。方帶臺職。不得擧行云。何以爲之。敎以。雖有臺職。元無不可陪進之例。則如是煩稟。豈不屑越。譜略設廳。如都監之例。都監堂郞。兩司本皆兼帶。況一時陪進乎。煩稟官員。捧現告以入。當該承旨從重推考。
정조 4년 · 목
予曰。弘文提學。躬當主試。善考得人才似好矣。盡考後。承旨金宇鎭讀奏秘封。予曰。李翼晋誰也。承旨徐有防曰。正言羽晋之弟。而以實才得名矣。予曰。李遇濟誰也。宇鎭曰。弘文提學之甥侄壻也。予曰。今番試取。果得實才。良可幸也。弘文提學李性源曰。有一試券。純用臣之所構。其在正士習社後弊之道。不可不摘發重勘矣。予曰。爲先勿限年停擧也。○敎曰。柑製居首三中進士李翼晋。直赴殿試。之次三下一進士趙學愼。直赴會試。之次生員李遇濟給二分。次上幼學吳明常。進士李長演。幼學安廷鐸。紙筆墨考例施賞。又敎曰。入格儒生。明日來待。
정조 4년 · 강
命大司成金夏材罷職。押班齋任停擧。
정조 4년 · 목
敎曰。何必番番申飭。今番任之而已者。意謂或能整齊矣。從後聞之。場中雜亂。挽近所無。隨從與書冊之狼藉冒禁。已極可駭。而此則猶屬禁亂所之罪。頒柑之時。懸題之際。士習壞悖。無復餘地。此則果非泮長之責乎。至於場後收券之塡字待令。意在備預。而過限踰時。屢煩促敎。若此。則見今國無法之日。設有意外奸弊。何以防之。以此以彼。大是溺職。大司成金夏材罷職。今日擧行當該典僕下吏。令攸司嚴加科治。此後復有此等之弊。當隨聞重繩。以此嚴飭本館。又敎曰。以士習。師儒之長。旣被譴罷。則齋任獨可無罰。柑製時押班齋任。竝停擧。
정조 4년 · 강
命坡州前牧使李章漢。拿問定罪。
정조 4년 · 목
敎曰。京外殺獄文案。前後何限。而如坡州金鎭夏之所犯。實所罕有。其手勢之至兇。情理之絶悖。姑捨是。烙刑。朝家之所禁。此而犯之。難逭重律。況此縳懸樑上。施之炙刑。遍炙臀腿。隨滅隨炙。至於致命之境者。寧不慘酷。兇身旣捕。看證俱備。而爲守令者。乃反偏聽私囑。惟意緩獄。觀於文案。業已起疑。而又聞道伯之言。果不爽所料矣。該守令爲兇身分疏。非止一再云。此等牧使。豈可貶下而止。坡州前牧使李章漢。爲先拿問定配。邑是弊邑。豈直剸理時急。此獄正犯。稱以兩班。左請右托。究意無期。不可不擇其人。該牧使未差之代。令該曹毋論文武。以有氣力人。口傳各別擇差。待下批當日辭朝。
정조 4년 · 강
以李亨元爲坡州牧使。口傳也。
정조 4년 · 강
命憲府書吏。令攸司科治。
정조 4년 · 목
初更。流星出天中入坤方。狀如拳。尾長二三尺許。色白。
정조 4년 · 목
予曰。昨日弘文提學所奏擧條。出朝報。頒布中外。使儒生無不知之。俾無更爲用同之地也。有防曰。日前儒生殿講後。旣無通栍。則粗以上抄出。考例施賞。而全然忘却。傳旨尙未捧納。萬萬惶悚矣。予曰。斯速出去。捧傳旨宜矣。予曰。吏兵曹小官案。從速修整以入事。分付。
정조 4년 · 강
召見入格儒生于春塘臺。
정조 4년 · 목
儒生李翼晋進前。予曰。爾之前日所做表。爲幾首乎。翼晋曰。未滿七百首矣。予曰。七百首豈不多乎。趙學鎭進前。予曰。所工爲幾許耶。學鎭曰。未滿數百矣。李遇濟進前。予曰。爾之年幾老矣。前後所作。爲幾許乎。遇濟曰。似不下千首矣。予曰。壯矣。予命賜翼晋遇濟紙筆。製進表長句。翼晋卽爲書呈曰。讀書螢窓。從事蟲篆。百無一技。徒慙白面之疏儒。四解三魁。猥忝黃甲之嵔選。肆當十二月之序。獲叨第一人之名。八載儷工。敢曰勤若之致。一朝恩擢。罔非造化之私。不圖叨侍之餘。更荷命賦之諭。半生摘句。空慙黔驢之才。數步成文。安有倚馬之藝。遇濟書呈曰。玆蓋伏遇主上殿下。菁莪造士。雨露無偏。一張一弛。竝行文武之道。四聰四目。恒軫開廣之謨。遂令駑姿。亦被鴻渥。臣敢不俯竭微悃。仰答殊恩。釋褐登朝。縱乏觀國之譽。補袞盡職。庶殫報君之忱。予曰。俱是實才。而翼晋之作。尤工於儷文矣。
정조 4년 · 강
左承旨李亨逵疏辭新資。賜例批。
정조 4년 · 강
以鄭志儉爲吏曹參議。徐鼎修爲正郞。
정조 4년 · 목
敎曰。大政隔月。銓曹堂郞。不可不備員。參議正郞前望單子入之。
정조 4년 · 강
以丁範祖爲承旨。
정조 4년 · 강
命吏曹正郞徐鼎修肅單捧入。
정조 4년 · 목
政院啓言。吏曹正郞徐鼎修。旣在闕中。不爲肅謝。直爲出去。請推考。允之。敎以。申飭之下。不爲肅謝。直爲出去者。事體所在。極爲駭然。然則無郞官而行都政。豈有如許國體。另加嚴飭。肅拜單子卽爲捧入。
정조 4년 · 강
命閒良李寅植李遇春直赴殿試。出身具達遠復職調用。
정조 4년 · 목
敎曰。官弓等第時。內禁衛閒良李寅植。騎蒭三中。兼司僕閒良李遇春。柳葉箭四中。竝依例直赴殿試。內禁衛出身具達遠騎蒭三中。復職調用。
정조 4년 · 강
推洪忠監司洪秉纘。重推兵使李得濟。
정조 4년 · 목
政院啓言。卽見洪忠監司洪秉纘。兵營兵房軍官取招啓本。則以新兵使。不待朝令。不敢替當。徊徨趑趄等語。捧供以聞。行査事體。何等嚴重。而以漫漶說去。不爲明白納招者。遽然修啓。事極未安。啓本還送。該道臣請推考。允之。又啓言。卽見洪忠兵使李得濟習操試射放啓本。則張皇支蔓。殆同査啓。狀聞何等嚴重。而如是猥越。萬萬未安。該兵使請從重推考。允之。
정조 4년 · 강
分揀吏曹正郞徐鼎修禁推。
정조 4년 · 목
敎曰。吏曹正郞徐鼎修禁推。又敎曰。旣示飭意。徐鼎修分揀放送。卽爲謝恩。
정조 4년 · 강
罷濟州前牧使金永綬職。
정조 4년 · 목
奉常寺啓言。濟州封進乳柑三百六箇內。五十七箇腐傷糜爛。莫重　薦新物種。有此腐傷。以致減數。事極駭然。請封進官前牧使金永綬罷職。允之。
정조 4년 · 강
命吏曹正郞徐鼎修。文山萬戶除授。
정조 4년 · 목
敎曰。設有些少情勢。飭敎之下。門限已屆。尙無肅命之事。顧其職則不過該曹之一郞官。分義所在安敢乃爾。況禁推分揀之後乎。吏曹正郞徐鼎修。文山萬戶除授。當日辭朝。時任萬戶遞付京職。
정조 4년 · 강
詣景慕宮。行展拜。
정조 4년 · 목
具翼善冠袞龍袍。乘輿出月覲門。由日瞻門入小次少頃入就板位。行再拜禮。詣　殿內奉審訖。乘輿出日瞻門。○敎曰。右副承旨李養鼎。先隨駕後謝恩。○入月覲門還內。
정조 4년 · 강
命假注書趙衍德禁推。姑爲參酌。仍察廳任。榻敎也。
정조 4년 · 강
御宣政殿。行都政。吏曹判書李衍祥。參判鄭民始。參議鄭志儉。假郞廳金瑞復南述毅丁俔祖金鼎國。兵曹判書李性源。參判洪良浩。參議朴師崙。正郞姜寅李顯模。佐郞李益運尹得孚朴行淳韓光植。